Predkladacia správa

	V rámci prístupového procesu Slovenskej republiky do Európskej únie a na základe článkov 69 a 70 Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej bolo hlavnou podmienkou hospodárskej integrácie Slovenskej republiky do spoločenstva zbližovanie existujúcich a budúcich legislatívnych predpisov Slovenskej republiky s predpismi spoločenstva. Proces zbližovania práva zahŕňal okrem iných oblastí aj colné právo vrátane medzinárodných dohovorov a dohôd v colnej oblasti. 

Na základe uvedeného vláda SR vyslovila dňa 17. decembra 2003 uznesením č. 1210 súhlas s pristúpením k Dohovoru vypracovanému na základe článku K.3 Zmluvy o Európskej únii o vzájomnej pomoci a spolupráci medzi colnými správami (ďalej len „dohovor“) a vyhláseniami k nemu. V ďalšom legislatívnom procese vyslovila súhlas s uvedeným dohovorom a vyhláseniami aj Národná rada SR uznesením č. 767 zo dňa 3. februára 2004. Po podpise ratifikačných listín prezidentom SR boli tieto listiny dňa 10. 5. 2004 uložené u depozitára, ktorým je generálny tajomník Rady Európskej únie.

Účelom uvedeného dohovoru je prostredníctvom spolupráce medzi colnými správami zabrániť porušovaniu vnútroštátnych colných predpisov, napomáhať ich odhaľovanie a uľahčiť trestné stíhanie a sankcionovanie porušenia colných predpisov spoločenstva a vnútroštátnych colných predpisov. 

Dohovor umožňuje vzájomnú výmenu informácií, ktoré súvisia s porušovaním colných predpisov, týkajúcich sa hlavne osôb, tovaru a dopravných prostriedkov, ale aj informácií o nových prostriedkoch a metódach používaných na odhaľovanie pri porušovaní colných predpisov. Dohovor taktiež určuje možnosti vykonávania dohľadu nad osobami, tovarom a dopravnými prostriedkami, o ktorých je známe alebo existuje podozrenie, že porušili alebo sa nimi majú porušiť colné predpisy. Dohovor ďalej určuje spôsob použitia informácií, písomností a iných oznámení. 

Vyhlásenia Slovenskej republiky k dohovoru sa týkali článku 1 ods. 2,  článku 3     ods. 2, článku 20 ods. 1, 6, 8 a článku 21 ods. 1 a 5. 

Vzhľadom na nadobudnutie účinnosti zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov, ktorým sa konštituoval colný kriminálny úrad (predtým colný kriminálny útvar v rámci Colného riaditeľstva SR), je potrebné upraviť pôvodné vyhlásenie k článku 21 ods. 1 a túto zmenu premietnuť aj do oznámenia o názvoch a adresách štátnych orgánov určených Slovenskou republikou v súlade s článkom 20 ods. 1 a článkom 21 ods. 1 dohovoru. Zároveň sa navrhuje, aby tieto zmeny v adresách v budúcnosti mohol oznamovať podpredseda vlády a minister financií SR priamo depozitárovi dohovoru.

Navrhuje sa urobiť aj vyhlásenie k článku 26 ods. 4 o uznaní právomoci Súdneho dvora Európskych spoločenstiev vydať rozhodnutie o predbežnej otázke týkajúcej sa výkladu dohovoru, a to podľa článku 26 ods. 5 písm. a). To znamená, že ktorýkoľvek súd, voči ktorého rozhodnutiu nie je možné podať odvolanie, sa môže obrátiť na Súdny dvor Európskych spoločenstiev, aby rozhodol o predbežnej otázke týkajúcej sa výkladu Dohovoru o vzájomnej pomoci a spolupráci medzi colnými správami.

Keďže dohovor doteraz nenadobudol platnosť, navrhuje sa taktiež urobiť vyhlásenie k článku 32 ods. 4, ktorým sa umožní jeho predbežné vykonávanie, a to vo vzťahu k členským štátom, ktoré urobili rovnaké vyhlásenie (toto vyhlásenie nadobudne platnosť 90. dňom odo dňa jeho uloženia u depozitára dohovoru). Z okolitých štátov takéto vyhlásenie urobili Rakúsko, Maďarsko, Česká republika a Poľsko. Po nadobudnutí platnosti uvedeného vyhlásenia pre Slovenskú republiku bude možné rokovať s okolitými štátmi a dohodnúť recipročné podmienky spolupráce vyplývajúcej z dohovoru.

Podľa článku 22 Zásad vlády SR pre oblasť medzinárodných zmlúv (uznesenie vlády SR č. 615 z 26. 8. 1997) musia návrh vyhlásení prerokovať a schváliť orgány, ktoré dali súhlas na to, aby bola Slovenská republika viazaná dohovorom, ktorého sa vyhlásenia týkajú. Vzhľadom na túto skutočnosť sa návrh vyhlásení predkladá na prerokovanie a schválenie vláde SR a Národnej rade SR, ako tomu bolo pri pristúpení k dohovoru v roku 2004. 

V súvislosti s pristúpením k dohovoru bola vypracovaná doložka prednosti medzinárodnej zmluvy pred zákonmi Slovenskej republiky v súlade s článkom 7 ods. 5 Ústavy SR. Keďže samotné vyhlásenia Slovenskej republiky k článku 26 ods. 4, k článku 32 ods. 4 a oznámenie o zmene názvu a adrese štátnych orgánov určených Slovenskou republikou v súlade s článkom 20 ods. 1 a článkom 21 ods. 1 nezakladajú priamo práva alebo povinnosti fyzických osôb alebo právnických osôb, nie je potrebné vypracovať doložku prednosti.
 
Materiál nemá vplyv na štátny rozpočet, na životné prostredie,  na zamestnanosť, na tvorbu pracovných miest,  ani na podnikateľské prostredie, a teda doložku finančných, ekonomických, environmentálnych vplyvov, vplyvov na zamestnanosť a podnikateľské prostredie nie je potrebné vypracovať.

Materiál bol predmetom medzirezortného pripomienkového konania, pripomienky sú spracované vo vyhodnotení pripomienkového konania, ktoré je súčasťou materiálu.

Dohovor je uverejnený na internetovej stránke Ministerstva financií SR na adrese www.finance.gov.sk v časti Dane, clá a účtovníctvo; Clá; Nelegislatívne materiály; Dohovory; Dohovor Neapol II.